Mette Thiesen (DF), 2025-12-17:
Tusind tak, formand.
Jeg står her i stedet for vores klimaordfører, hr. Nick Zimmermann, som ikke kunne være her.
Først og fremmest vil jeg tilkendegive, at regeringen har været særdeles aktiv på klimadagsordenen, og set med Dansk Folkepartis øjne forstår vi sådan set ikke, at nogle partier konstant har været efter regeringens klimapolitik, i forhold til om man gør nok.
Jeg synes jo, at tallene taler sit tydelige sprog og viser, at regeringen når det fastsatte klimamål for 2030 og mere til.
Det er resultatet af rigtig mange aftaler, hvor regeringen mest af alt har haft i tankerne at reducere mest muligt CO 2 , og hvor sociale og økonomiske betænkeligheder har stået bagerst i køen, og det er man da lykkedes med.
Når jeg nævner det her, er det selvfølgelig også, fordi vi i Dansk Folkeparti ikke er med i mange af de aftaler.
I Dansk Folkeparti kan vi ikke se os selv i aftaler, der gør livet dyrere og sværere for danskerne, og dem har der været mange af.
Det gælder passagerafgiften, hvor danskernes flyrejser bliver dyrere, så almindelige danskere får sværere ved at rejse ud i verden, og hvor arbejdspladser, i særdeleshed i Billund, men også i Kastrup, er fløjet væk, fordi flyselskaberne nu skal operere under ringe markedsvilkår.
Det gælder også aftalen om CO 2 -afgiften på landbruget, der forøger priserne i en tid, hvor fødevarepriserne er stukket af, og det samme gælder i øvrigt emballageafgiften i EU, der allerede har haft direkte indvirkning på priserne i supermarkedet.
Og så er der selvfølgelig de massive energiprojekter, hvor der er sat enorme milliardbeløb af til støtte af havvind og til statsstøttede brintrør, der skal hjælpe tyskerne, og en statsstøttet energiø på Bornholm, der er alt andet end rentabel – oftest betalt af det fremtidige råderum.
Der er selvfølgelig mange andre aftaler, jeg kunne opridse her, men jeg synes sådan set, at det står ret centralt for den her regering, at de sociale og økonomiske konsekvenser ikke har været inde i overvejelserne i forbindelse med de mange indgåede aftaler.
Det er penge, der ellers kunne prioriteres helt anderledes, eksempelvis til at lette fødevarepriserne, lave skattelettelser i bunden eller forbedre den velfærd, der halter stort set overalt i samfundet.
I Dansk Folkeparti mener vi selvfølgelig, at vi selv har den bedste klima- og energipolitik.
Det er i sig selv ikke overraskende, men jeg vil alligevel knytte et par ord til hvorfor.
I dag står vi i en meget presset sikkerhedssituation, hvor vi er presset fra Rusland, Kina og Mellemøsten, og det kræver, at vi har en klima- og energipolitik, der er uafhængig af disse slyngelstater.
Derfor giver det ikke mening, at Danmark vil lukke for gas- og oliehanerne om få år, når vi ved, at vi stadig væk får brug for olie og gas i fremtiden i Danmark og i Europa efter 2050.
Så lad os i stedet for åbne for hanerne, og lad os forsyne Danmark og vores allierede.
Og så lad os få anskaffet os noget kernekraft til den tid på døgnet og på måneden, hvor solen ikke skinner, for der mangler vi alternativer i dag.
Samtidig har vi set, hvordan nedbrud af elektricitet eller afhængigheden af gas eller olie fra de her slyngelstater tydeliggør, hvor sårbare vi egentlig er.
Så lad os få strømmen ud lokalt, f.eks. med solceller på tage i stedet for at plastre vores marker til og ødelægge vores skønne natur, så vi altid har strøm i vores offentlige institutioner.
Lad os lave et klimamål, der binder os på, hvor uafhængige vi er i vores energiforsyning, og et mål, der binder os på, hvor billig strømmen er for danskerne – en klima- og energipolitik, der tager udgangspunkt i danskernes problemer, og en klima- og energipolitik, der er økonomisk og socialt ansvarlig, og som skaber sikkerhed i samfundet
Tak for ordet.